รบ.หวั่นแดงชุมนุมทำทุนนอกหนี ท่องเที่ยวหด
สามสี ภูเขาทองปรามแดงชุมนุมในกรอบ หวั่นทุนนอกหนี ท่องเที่ยวหด ย้ำรัฐบาลควบคุมสถานการณ์ได้
15 ก.พ. 2553

สามสี ภูเขาทองปรามแดงชุมนุมในกรอบ หวั่นทุนนอกหนี ท่องเที่ยวหด ย้ำรัฐบาลควบคุมสถานการณ์ได้
นายไตรรงค์ สุวรรณคีรี รองนายกรัฐมนตรี ด้านเศรษฐกิจ กล่าวถึงการชุมนุมทางการเมืองของกลุ่มคนเสื้อแดงว่า ขอให้อยู่ในกรอบของกฎหมายอย่าให้เกิดความรุนแรง ไม่เช่นนั้นจะส่งผลกระทบต่อด้านเศรษฐกิจของประเทศ โดยเฉพาะด้านการลงทุน และการท่องเที่ยว ซึ่งมาตรการกระตุ้นเศรษฐกิจต่างๆของรัฐบาลวางไว้อาจไม่เป็นไปตามเป้าหมาย อย่างไรก็ตามหากการชุมนุมมีการกระทำความผิดทางในกฏหมาย เจ้าหน้าที่รัฐต้องดำเนินการอย่างเข้มงวด ซึ่งในต่างประเทศ หากมีการชุมนุมเกิดขึ้นจะมีการบังคับใช้กฏหมายอย่างเข้มข้น เช่น การห้ามชุมนุมในเวลากลางคืน และบนท้องถนน  ขณะที่กฏหมายของไทยยังอ่อนแอ และไม่สมบูรณ์  ดังนั้นในอนาคตควรจะมีการปรับปรุงการบังคับใช้กฏหมายเหล่านี้ 
นายไตรรงค์ กล่าวต่อว่า ตนได้ชี้แจงกับต่างประเทศ เช่นทูต อเมริกา เยอรมัน และญี่ปุ่น ต่างสะท้อนเป็นเสียงเดียวกันว่าไม่อยากให้เกิดความรุนแรงขึ้นจากสถานการณ์ชุมนุมในทางการเมือง อย่างไรก็ตามรัฐบาลจะควบคุมสถานการณ์ ไม่ให้ซ้ำรอย เหมือนการชุมนุมของกลุ่มคนเสื้อแดงในช่วงเดือนเมษายน และเหตุการณ์ ล้มการประขุมอาเซียนซัมมิท ที่พัทยา เมื่อปีที่ผ่านมา